"פלוטו במזל גדי ולכן זה אומר שיהיו עוד גזירות כלכליות בשנים הקרובות", כך קבעה הנומרולוגית אורה סונסינו בתוכנית "זמן מיסטיקה" ששודרה בערוץ 10. התוכנית, בהנחיית גלית נחום לאומי, יוחדה לשאלה הכלכלית: האם לאחר האירועים האחרונים - שבהם הכריזה הממשלה על נסיגה מגזרות כלכליות יהיו עוד העלאות מחירים או להיפך - תהיה זו התחלה של תקופה כלכלית רגועה יותר.
הדיון עורר מחלקות בין 4 המיסטיקנים שהשתתפו בתוכנית. הנומרולוגית אורה סונסינו היתה פסימית. "לצערי כן - יהיו עוד גזירות, אנחנו בשנים של צמצום. פלוטו בגדי וזה מצמצם, ולכן צריך גזירות. אבל בגלל מחאות ציבוריות חלק מהגזירות לא יתקבלו והן יבוטלו. אבל אנחנו לקראת שנים של צמצום. כשפלוטו בגדי זה מה שקורה. זה יקרה עוד שנים ואחר כך ישתחרר", קבעה.
לעומתה, מרינה שולמן, מומחית באסטרולוגיה סינית, טענה כי על פי המפה של שר האוצר יובל שטייניץ, לא בטוח שהממשלה תטיל גזרות חדשות על הציבור. "עשיתי מפה של יובל שטייניץ ואני רואה שגם השנה יהיו הרבה שינויים אצלו, שזה אומר יהיו כל מיני דברים חדשים שהוא יצטרך להחליט. יהיה מאבק בכל שנת 2011. כתוצאה של המאבק הוא יוותר על הרבה דברים. מה שהם תיכננו - הם לא יעשו את זה. על פי המפה, הכוח השנה הוא של ההסתדרות. השנה עדיין ההסתדרות תהיה למעלה".
המתקשרת אריאן לב תמכה דווקא בגישה הפסימית של סונסינו הנומרולוגית: "יהיו גזירות ואפילו עוד גזירות נוספות במשך השנים הקרובות. אבל זה יקרה באופן מודולורי. הדבר יגרור מחאות מקומיות שילכו ויתעצמו, אך רק בשנה החמישית תהיה מחאה כללית שאולי תביא לשינוי המצב".
את הדיון בדבר עמדת המיסטיקנים על המצב הכלכלי סיכם יריב אפרת - פותח בקלפים. ועל פי אפרת, הקלפים קבעו: "שכל הנושא של העלאות המסים וההורדה זה סוג של טלטלה ומשחק. הנה קלף האשליה - אנחנו לפני בחירות וראש הממשלה דואג לכיסא שלו. היועצים המליצו לו לקחת את המושכות משר האוצר, ועובדה שכבר לפני הצעקות והמחאה הכול ירד".
"לגבי המחאות, הקלפים מראים שיש מחאות, אבל הישראלים נתפסים כעצלנים שמחכים שאחרים יצאו להפגין ואחר כך 'אנחנו נבוא'. אבל הקלפים מראים שיש כאן מחאה ויש את הרחוב - בעיקר מהצעירים - לא ברמה של מצרים ולוב, אבל כן כל מיני דברים קטנים. לא משהו גדול". בסופו של דבר, סיכם אפרת, "לא נראה לי שיהיו גזירות נוספות - לא בקדנציה הזו".
למרות חילוקי הדעות, מסקנת הפורום המיסטי-כלכלי היתה שאכן - יהיו גזירות כלכליות קטנות, ובמשורה. הרי רואים את זה במפה ובכוכבים.